

**REPUBLIKA HRVATSKA**

**PRIMORSKO-GORANSKA ŽUPANIJA**

**GRAD DELNICE**

**Gradonačelnik**

**KLASA: 081-02/24-01/4**

**URBROJ: 2170-6-20-24-1**

Delnice, 30. rujna 2024. godine

**IZVJEŠĆE GRADONAČELNICE ZA RAZDOBLJE**

**od 01. siječnja 2024. do 30. lipnja 2024. godine**

Poštovana Predsjednice Gradskog vijeća Grada Delnica, poštovane vijećnice i vijećnici, člankom 58. Statuta Grada Delnica propisana je obveza da gradonačelnik dva puta godišnje podnosi izvješće o svom radu. U svom izvješću želim Vas kroz sažeti prikaz upoznati s dosadašnjim radom ističući one najvažnije aktivnosti. Izvještaj je sastavljen za period od 01. siječnja do 30. lipnja 2024. godine.

Godina je započela s pripremom humanitarne akcije za Marijine obroke, humanitarnu organizaciju koja kroz minimalne donacije prehranjuje i obrazuje djecu u područjima svijeta gdje je glad jedan od osnovnih životnih problema. Dana 9. veljače u Radničkom je domu održan koncert na kojem je prikupljen zamjetan iznos koji će omogućiti prehranu i školovanje gotovo cijele jedne škole u Africi.

Održan je sastanak u Plinacru kako bismo vidjeli može li se plin proširiti u poslovne zone i privatne objekte na području Delnica. Da bi se plinska mreža mogla proširiti u Grad postoji preduvjet, takozvana redukcijska stanica, no da bi se u plinifikaciju Grada krenulo prvo se treba izraditi studija opravdanosti koju naručuje Županija kao nositelj koncesije, nakon čega Primorsko-goranska županija raspisuje samu koncesiju. Kako do sada nije službeno došao niti jedan zahtjev, odnosno svi upiti koji su po toj temi stizali od poduzetnika i građana su bili informativnog tipa, Županija nije spremna uložiti u trošak studije dok ne podnesemo zahtjev s konkretnijim brojkama. Studija će pokazati da li je koncesija opravdana. Također je na sastanku raspravljano o radovima koji idu u drugoj trasi plinovoda po području Garda Delnica, dogovoren je obilazak i sastanak na terenu te vraćanje svih narušenih javnih i privatnih parcela u početno stanje po dovršetku investicije. Sastanak na terenu je održan no do kraja izvještajnog razdoblja radovi nisu bili dovršeni.

Sredinom siječnja još je bilo otvoreno Selo Bake Mraz kako bismo nadoknadili dogovorene posjete vrtićima koji nisu mogli doći u Delnice zbog nesreće koja je uzrokovala zatvaranje pruge na nekoliko tjedana. Vrtićima smo prema ugovoru s Hrvatskim željeznicama bili dužni osigurati novi termin što je i učinjeno na zadovoljstvo mališana i njihovih odgajatelja i svih posjetitelja koji su u tom periodu posjetili Selo.

S DVD-om Delnice je potpisan ugovor o pravu građenja kako bi mogli nastaviti koristiti vježbalište u Grabnju te ga dodatno urediti za svoje potrebe. Do sada postojeći ugovor nije omogućavao dodatna ulaganja i bio je na kratak rok, što smo ispravili ovim novim ugovorom.

Započele su pripreme za promjene Prostornog plana po zahtjevima koji su pristigli. Dogovoreno je da ćemo prvo izraditi analizu stanja u prostoru kako bismo mogli krenuti u konkretne promjene plana sukladno mogućnostima. Analiza je pokazala da imamo preveliki postotak neizgrađenog u odnosu na izgrađeno zemljište što sprječava daljnje širenje građevinskih područja do daljnjega. Jednako tako u ovoj izmjeni ćemo odraditi samo točkaste izmjene po zahtjevima, a u novoj izmjeni koja će biti uvedena kroz novi digitalni sustav će se mijenjati područje u skladu s mogućnostima. Sljedeća izmjena Prostornog plana planirana je za 2025. godinu kada se odradi katastarska izmjera i poveća postotak izgrađenosti.

Započela je priprema prijave projekta Memorijalnog centra sa 138. brigadom HV – Goranski risovi, koji bi trebao biti uređen u prostorijama koje udruga koristi sada. Grad Delnice je prijavitelj projekta, a Udruga je partner na projektu. Centar se radi po projektu stručnjaka iz Povijesnog muzeja Rijeka.

S Hrvatskog gorskom službom spašavanja održan je niz sastanaka kako bi se iz proračuna gradova i općina Gorskog kotara osigurala sredstva za nabavu vozila koje im je neophodno za intervencije. Grad Delnice je oduvijek podržavao rad HGSS-a i osobno sam ih duboko zahvalna na svemu što čine za unesrećene u svim intervencijama na koje se odazovu. Nabavka vozila je prioritet jer im ono olakšav izlazak na intervencije. Kroz proračun je osiguran potreban iznos, a biti će isplaćen čim bude vozilo spremno za isporuku.

Prisustvovala sam otvorenju najvažnije investicije na području Primorsko-goranske županije i Republike Hrvatske, otvorenju Bolnice za majku i dijete u Rijeci. Nakon godina raštrkanosti odjela za majku i dijete diljem Rijeke i nemogućih uvjeta u rodilištu i na Kantridi, napokon se na jednom mjestu mogu zbrinuti majke i djeca kojima je potrebna bolnička skrb. Bolnica je opremljena najsuvremenijom opremom i u obilasku smo se uvjerili da će naša djeca i njihove majke imati najbolje moguće uvjete za liječenje i oporavak.

Grad Delnice je ove godine preuzeo pripremu manifestacije Goranski glasi, glazbene susrete učenika i profesora. Bili smo domaćin samog događanja na kojem su sudjelovale sve goranske škole u glazbenom izričaju kroz druženje i pjesmu u našem Radničkom domu.

Održan je sastanak sa stanarima S.S.Kranjčevića- takozvanih Čačićevih zgrada. U toj ulici postoji problematika brze vožnje i parkinga. Brza vožnja regulirati će se uspornicima za koje se izradila projektna dokumentacija i provesti će se nabava. Parkiranje stanari mogu riješiti na svojoj parceli, kod čije izrade je Grad spreman pomoći u okviru svojih mogućnosti, kao i u rješavanju oborinskih voda koje s ceste iznad zgrada ulaze na parcelu stanara. Postoji mogućnost rješavanja parkinga i na dodatnoj gradskoj parceli, no za to je potrebno izraditi projektnu dokumentaciju, čemu će se pristupiti u narednom periodu.

Početkom godine održan je sastanak sa predstavnicima naselja Presika kod Lučica. Prije desetak godina započet je proces elektrifikacije naselja, koje bi u budućnosti moglo biti turistički oplemenjen kraj sa značajnom ponudom smještaja, no bez struje svaki razvoj naselja ne može se ostvariti. U razmatranju do sada odrađenih postupaka i prikupljene dokumentacije, Grad svakako razmatra na koji način se može i ovo naselje uvesti u 21. stoljeće i do njega dovesti struja. Dogovoren je niz sastanaka s nadležnim službama i HEP-om kako bismo pronašli najpovoljnije rješenje. Tijekom godine zainteresirani vlasnici nekretnina trebat će dopuniti zahtjeve, nakon čega će se donijeti konačna odluka o rješenju ovog problema.

Odrađene su pripreme za Cinehill i Rikafest, dvije ljeti najvažnije manifestacije Grada Delnica. Od njih očekujemo dodatne sadržaja, velik broj posjetitelja, medijsku prisutnost i prepoznatljivost grada, kao i marketinšku promociju koja je u iznosima koje sufinanciramo same manifestacije nemjerljiva.

U Brodu na Kupi postavljen je defibrilator na zgradu u vlasništvu Grada, a kupio ga je Grad Delnice doniranim sredstvima Primorsko-goranske županije. Defibrilatorom će moći raditi osposobljene osobe koje su prošle edukaciju stručnih osoba, a edukacija je održana u Kaštelu Zrinskih u Brodu na Kupi.

Održan je drugi po redu Kongres zdravlja, na kojem su zdravstveni djelatnici, uslužni djelatnici i poduzetnici iz sektora ljepote i zdravlja imali priliku slušati uvažene stručnjake, postavljati pitanje iz konkretnih područja te povezati se s kolegama iz srodnih djelatnosti. Još jednom smo imali prilike čuti novosti renomiranih predavača i tematike koja je važna poduzetnicima.

Održani su sastanci sa svim mjesnim odborima, na kojima smo razgovarali o problematici i planovima za tekuću godinu i dogovorili nove sastanke za jesen, na kojima će se razgovarati o planovima za narednu godinu.

Započeo je proces pripajanja uslužnih područja u vodoopskrbi i odvodnji, odnosno našeg Komunalca, tvrtki VIK Rijeka. Nakon niza sastanaka, utvrđeno je da će pregovarač za naš Komunalac biti direktor Boro Tomić, da će se izraditi revizija dosadašnjih investicija i imovine i u zakonskom roku održati skupština na kojoj će se pripajanje dogoditi. Gradskom vijeću je na sastanku približena problematika te će se prije odluke skupštine Komunalca donijeti Odluka na Gradskom vijeću za koju će biti spremni materijali, društveni ugovor i slično. Do kraja izvještajnog razdoblja nije se dogodilo pripajanje, niti smo dobili podatke o izvršenoj reviziji ili početku pregovaračkog postupka.

Proveden je neposredni inspekcijski nadzor temeljem nad radom tijela Grada Delnica. Dobivene su upute i preporuke za poboljšanje poslovanja, a temeljem istih održan je i sastanak u Ministarstvu pravosuđa, uprave i digitalne transformacije, na temelju kojeg smo primijenili dodatna saznanja u poboljšanju poslovanja. Sve dobivene primjedbe su usvojene i uvrštene u naše poslovanje prema naputku inspektora.

Ponovno nas je posjetila Ratna škola Ban Josip Jelačić koja svake godine s vrhunskim vojnim časnicima, u posjetu Delnicama i Gorskom kotaru dobiva informacije i upoznaje zavičaj kroz obilazak lokacija i razgovor sa dužnosnicima i službenicima. I ove godine polaznici su iz raznih država u okruženju i oduševljeni su našim zavičajem.

Sudjelovala sam na Panelu u Delnicama Žene u fokusu, s naglaskom na poduzetnice i aktivne žene u zajednici koje svoje iskustvo dijele s drugim ženama u želji da se i one odluče na poslovne iskorake i stvaranje vlastitog uspjehe. Na panelu su sudjelovale neke od najboljih goranskih poduzetnica i pročelnica Ureda župana Ermina Duraj.

Održan je sastanak po pitanju fekalnog kolektora u Slovenskom Kuželju. Na slovenskoj strani neprekidno je prisutan problem prevelikog dotoka voda sa naše strane u zajednički kolektor čime se kvari uređaj i dolazi do neugodnih mirisa i neprihvatljivih rezultata analitike. Naš Komunalac je obećao popraviti odvodni sustav u Kuželju u nadi da će to spriječiti dotok kišnice u sustav. Do kraja izvještajnog razdoblja nismo dobili podatke što je odrađeno i jesmo li riješili problem. Sanacija je dogovorena za ljetni period kada nema visokih podzemnih voda.

Temeljem prijave dijela vijećnika da se turistički vlakić nabavljao mimo zakona i da nije bio u proračunu održala sam tiskovnu konferenciju na kojoj sam javnosti pokazala da je nabava vlaka bila u proračunu, da je nabava izvršena prema važećim aktima KTD-a i da je jedini interes bio nabaviti turistički vlak koji imaju mnoga turistička mjesta. Poduzela sam sve što je u mojoj nadležnosti da zaštitim interese i sredstva grada i građana Grada Delnica. Ono što neki od vijećnika i dalje čine je manipuliranje podatcima i činjenicama, u svrhu prikupljanja političnih bodova i uznemiravanja građana davanjem nepotpunih i lažnih informacija.

Započeli smo izradu Zelenog plana Grada Delnica, koji će nas usmjeriti u politikama zaštite okoliša i pokazati koje su nam slabe, a koje dobre polazne točke. Zeleni plan, trebao bi nas usmjeriti u zelenim politikama, rješenjima uštede energije i korištenju obnovljivih izvora energije.

Jednako tako započela je izrada Plana razvoja sporta Grada Delnica, dokument koji nam treba dati odgovore u kojem smjeru trebamo razvijati sportsku infrastrukturu, kadrove i politike prema sportu kako bi naši sportaši imali najbolje uvjete za rad i kako bismo mogli postati centar za bazičnu pripremu sportaša to nam je svima želja već nekoliko godina.

Oba dokumenta za Grad Delnice izrađuje Prigoda, županijska razvojna agencija.

U proračunu planirane uskrsnice za umirovljenike su isplaćene putem FINA-e. Svi umirovljenici su imali pravo na isplatu, a odlukom gradonačelnice za one s mirovinama višim od 400 Eura uskrsnica je iznosila 20 Eura, a onima nižim od tog iznosa 40 Eura.

Proslavili smo 25. godišnjicu osnivanja Dječjeg vrtića Hlojkica svečanom akademijom i prisjetili se nekadašnjih djelatnika i polaznika.

Započela je Katastarska izmjera Grada Delnica, ključni projekt uređivanja imovinsko pravnih pitanja i zemljišnih knjiga. Uređene zemljišne knjige temelj su za prostorno planiranje i investicije, a samim ovim procesom stvaramo preduvjete za investicije i izgradnju grada u budućnosti. Ukupnu vrijednost projekta financira Republika Hrvatska, Grad Delnice sudjeluje s minimalnim tehničkim uvjetima i pomoći.

Temeljem prijava građana da se maloljetnička delikvencija povećava i da su ugrožene i starije osobe i osobe s teškoćama, kao i šira građanska populacija, održala sam dva sastanka s nadležnim institucijama, policijom, socijalnim službama, sudom i školama. Nadležne institucije po prijavama, kojih je manje nego počinjenih kaznenih djela prema informacijama koje smo dobili od građana, čine sve što je u njihovoj moći. Dogovoreno je da će se intenzivnije pratiti situacija i o sankcijama i poduzetim koracima izvijestiti Grad Delnice.

U nekoliko navrata su održani pregovori sa sektorskim sindikatima, službenika, vatrogasaca, vrtića i kreiranje prvog kolektivnog ugovora za KTD Delnice. S pojedinim granama je potpisan kolektivni, no do kraja izvještajnog razdoblja i dalje je prisutna neravnoteža u plaćama unutar sustava Grada Delnica, iako se plaće i materijalna prava pokušavaju redovito usuglašavati sa nacionalnom razinom.

Po prijavama građana da je kvaliteta zraka, kao i okoliš u blizini tvornice Energy pellets zagađen, održali smo nekoliko sastanaka, dogovorili korake kojima bi se ekološko stanje popravilo, kao i da se svaka izmjena i nezgoda jasno komunicira s javnosti. Kroz projekt pametni Grad postavili smo mjerne stanice koje kontroliraju kvalitetu zraka i do kraja godine će biti u pokusnom radu.

Održan je sastanak sa Maticom hrvatskom i časopisom Meridijani kako bismo pripremili početak prve monografije Grada Delnica. Do kraja godine osnovat će se Odbor za pripremu monografije. S obzirom da Grad nema do sada ovu vrstu knjige koja je pisana o našem Gradu, zahtijevat će mnogo angažmana i stručnjake koji su upoznati s poviješću, tematikom i sudjelovali su u sličnim poduhvatima.

Održan je sastanak sa Hrvatskim vodama i gospođom Elizabetom Kos po pitanju ujedinjenja vodnih uslužnih područja vezano uz problematiku rokova i zakonske osnove. Zaključak je da će se ujedinjenje morati provesti do kraja godine jer će oni koji neće završiti procese pripajanja ostati bez licence za pružanje vodnih usluga slijedom zakona.

Dovršen je građevinski dio nove Gradske tržnice, no dio s instalacijama je bilo potrebno riješiti drugačijim načinom jer po projektu jednim dijelom idu po privatnoj čestici. To je dogovoreno do kraja izvještajnog razdoblja, ali izvedeno je tek krajem ljeta.

Dobili smo informaciju da nam je dodijeljena organizacija Festivala ženske rekreacije u studenom. To znači da će ponovno u Gradu Delnicama boraviti tristotinjak žena koje se aktivno bave sportom i natjecati se u rekreativnim disciplinama.

Održana je vježba civilne zaštite na zgradi Grada Delnica. Sudjelovale su sve operativne snage, vježba je uspješno odrađena i operativne snage su utrenirane i spremne za intervencije, što su još jednom dokazale na samom terenu.

Održana je tribina mentalno zdravlje za građane Grada Delnica na kojoj su imali priliku pitati renomiranu stručnjakinju, rodom delničanku Tihanu Gržinčić pitanja s kojima se sve više građana od nastupa COVID-a susreće u svim segmentima društva. Dogovoren je nastavak suradnje i dodatne edukacije za građane.

Završen je projekt e-bicikli i svečano otvoren za građane. Za sada nema naplate korištenje i dostupni su u proljetnom do jesenskog perioda godine. Za njih je već na otvorenju pokazan veliki interes.

Postupkom jednostavne nabave nabavljeno je 300 komada kompostera koje građani mogu preuzeti u Komunalcu Delnice.

U sklopu projekta „Za onečišćenje ti budi rješenje!“ Grad Delnice i Udruga Žmergo proveli su edukativne radionice o gospodarenju otpadom za djecu i mlade, uključujući predavanja u osnovnim školama te emisije na Radiju Gorski kotar. Projekt je obuhvatio i suradnju s komunalnim društvom „Komunalac d.o.o.“ i Nastavnim zavodom za javno zdravstvo PGŽ, koji su educirali učenike o pravilnom zbrinjavanju otpada i zdravstvenim rizicima. U sklopu drugog projekta, Udruga "Pjetlić Zlatokrijestić" organizirala je lutkarske radionice za odgajatelje i nastavnike, koje će rezultirati predstavama u listopadu.

Za Adrenalinski park ugovoreno je 70.000,00 € od Ministarstva regionalnog razvoja i fondova EU. Projekt Pametno upravljanje prometom i mjerenje kvalitete zraka u Delnicama nije dobio financiranje. Za pomoć u održavanju nerazvrstanih cesta u Dedinu ugovoreno je 17.000,00 €, a za uređenje kupališta pritiske 10.000,00 €, oba financirana od strane PGŽ-a. Projekt Spomen sobe Kluba 138. brigade HV čeka odobrenje financiranja od 50.000,00 €. Dječje igralište u S.S. Kranjčevića dobilo je financiranje od 19.645,76 €. Projekt Adrenalinski park i zipline čeka odobrenje financiranja od 40.000,00 €, uz mogućnost odobrenja nakon izdavanja građevinske dozvole. Rekonstrukcija društvene zgrade - Dječji vrtić ugovorena je za 156.824,47 €, dok projekt nabave ratraka za sanjkalište nije dobio financiranje.

Dan Grada Delnica obilježen je sportskim, kulturnim i glazbenim događajima uz vrhunac na Svečanoj sjednici kojom prigodom su podijeljena priznanja uz dolazak brojnih uzvanika.

S logopedskim radom, započele su logopedinje iz KBC-a Rijeka koje će imati izdvojeni kabinet u Dječjem vrtiću u Delnicama.

Prisustvovala sam sjednicama Gradskog vijeća, koordinaciji načelnika i gradonačelnika Gorskog kotara, skupštinama udruga, društava i JLS-a, kulturnim, sportskim i brojnim događanjima.

Bila prisutna na medijskim događanjima, dala izjave i prezentirala projekte i aktivnosti kroz medije.

Gradonačelnica Grada Delnica

Katarina Mihelčić, dipl.ing.agr.